CELEX: 52021PC0071
Language: da
Date: 2021-02-18
Title: Forslag til EUROPA-PARLAMENTETS OG RÅDETS DIREKTIV om ændring af direktiv (EU) 2017/2397 for så vidt angår overgangsforanstaltninger for anerkendelse af tredjelandscertifikater

EUROPA-KOMMISSIONEN
            Bruxelles, den 18.2.2021
            COM(2021) 71 final
            2021/0039(COD)
            Forslag til
            EUROPA-PARLAMENTETS OG RÅDETS DIREKTIV 
            om ændring af direktiv (EU) 2017/2397 for så vidt angår overgangsforanstaltninger for anerkendelse af tredjelandscertifikater
            (EØS-relevant tekst)
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Formålet med dette forslag er at ændre overgangsbestemmelserne i direktiv (EU) 2017/2397 om anerkendelse af erhvervskvalifikationer for sejlads på indre vandveje ("direktivet") til at omfatte kvalifikationscertifikater, søfartsbøger og logbøger udstedt af tredjelande ("dokumenter fra tredjelande"). 
            
            
               Ved direktivets artikel 38 fastsættes overgangsforanstaltninger vedrørende kvalifikationscertifikater, søfartsbøger og logbøger, der er udstedt inden den 18. januar 2022 (dagen efter udløbet af fristen for gennemførelse af direktivet). Generelt set forbliver de pågældende dokumenter gyldige på de af Unionens indre vandveje, hvortil de før denne dato var gyldige, i højst 10 år. 
            
            
               Bortset fra de certifikater til sejlads på Rhinen, der er omhandlet i artikel 1, stk. 5, i direktiv 96/50/EF, indeholder direktivet imidlertid ingen overgangsbestemmelser for dokumenter, som er udstedt af tredjelande, og som i øjeblikket anerkendes ensidigt af medlemsstaterne eller i overensstemmelse med deres internationale aftaler.
            
            
               Fra den 17. januar 2022 vil dokumenter fra tredjelande derfor først blive anerkendt i Unionen, efter at Kommissionen vedtager en gennemførelsesretsakt i henhold til direktivets artikel 10, stk. 5, om anerkendelse i Unionen af dokumenter, som er udstedt af det pågældende tredjeland. 
            
            
               Eftersom proceduren for anerkendelse af dokumenter fra tredjelande er baseret på en vurdering af certificeringssystemerne i det anmodende tredjeland og har til formål at afgøre, om udstedelsen af de certifikater, søfartsbøger eller logbøger, der er angivet i anmodningen, er underlagt krav, der er identiske med kravene i direktivet, er det usandsynligt, at anerkendelsesproceduren vil blive fuldført inden den 17. januar 2022. 
            
            
               For at denne procedure kan afsluttes inden denne dato, vil de berørte tredjelande for det første skulle tilpasse deres nationale lovgivning til kravene i direktivet.
            
            
               For det andet vil Kommissionen skulle vurdere certificeringssystemet i det anmodende tredjeland og vedtage en gennemførelsesretsakt i henhold til direktivets artikel 10, stk. 5.
            
            
               Hvis der ikke er vedtaget en gennemførelsesretsakt i henhold til direktivets artikel 10, stk. 5, om anerkendelse i Unionen af dokumenter, som er udstedt af det pågældende tredjeland, vil personer, der er i besiddelse af dokumenter, som er udstedt af det pågældende tredjeland, ikke få adgang til at besejle Unionens indre vandveje. 
            
            
               Denne situation kan afstedkomme betydelige praktiske vanskeligheder, navnlig med hensyn til sejlads på Donau, da besætningsmedlemmer, der er i besiddelse af dokumenter fra tredjelande, udgør en betydelig del af arbejdsstyrken. 
            
            
               Formålet med dette forslag er at fastsætte en passende periode, inden for hvilken en medlemsstat på grundlag af sine nationale krav, der er fastsat før den 16. januar 2018, og for så vidt angår den pågældende medlemsstats område, fortsat kan anerkende dokumenter fra tredjelande, som i øjeblikket anerkendes ensidigt af den pågældende medlemsstat eller på grundlag af en international aftale. Anvendelsesområdet for denne overgangsforanstaltning er begrænset til de dokumenter, der er udstedt inden skæringsdatoen (18. januar 2023), og som fastsættes under henvisning til dagen efter udløbet af fristen for gennemførelse af direktivet (17. januar 2022) forlænget med et år. Denne skæringsdato tager for det første hensyn til, at det tredjeland, der anmoder om anerkendelse, vil skulle tilpasse sine krav til kravene i direktivet, og for det andet, at Kommissionen vil skulle vurdere certificeringssystemerne i det anmodende tredjeland og, hvis det er relevant, vedtage en gennemførelsesretsakt i henhold til direktivets artikel 10, stk. 5.
            
            
               Formålet med denne løsning er at sikre en gnidningsløs overgang til den ordning for anerkendelse af dokumenter fra tredjelande, der er fastsat i direktivets artikel 10, ved at fastsætte den periode, der er nødvendig for, at tredjelandene kan tilpasse deres krav til kravene i direktivet, samt gøre det muligt for Kommissionen at vurdere deres certificeringssystemer og, hvis det er relevant, vedtage en gennemførelsesretsakt i henhold til direktivets artikel 10, stk. 5. Det vil også sikre retssikkerheden for enkeltpersoner og erhvervsdrivende, der beskæftiger sig med transport ad indre vandveje. 
            
            
               Det er desuden nødvendigt at tage hensyn til, at det pågældende tredjeland kan udstede nye certifikater til gengæld for de dokumenter, der er omfattet af overgangsordningerne, når Kommissionen har anerkendt de kvalifikationscertifikater, der er udstedt af det pågældende tredjeland. I den forbindelse er det nødvendigt at præcisere, at disse nye certifikater kun vil blive anerkendt på alle Unionens indre vandveje med forbehold af direktivets artikel 10, stk. 3, og forudsat at betingelserne for den ombytning, som tredjelandet anvender, er fundet identiske med dem, der er fastsat i direktivets artikel 38, stk. 1 og 3.
            
            
               Sammenhæng med de gældende regler på samme område
            
            
               Dette forslag udgør en ændring af begrænset omfang af direktiv (EU) 2017/2397, hvorved der indføres overgangsbestemmelser for dokumenter fra tredjelande, der er anerkendt i nogle medlemsstater før den 18. januar 2022. Den er udformet med henblik på at undgå forstyrrelser på arbejdsmarkedet i sektoren for transport ad indre vandveje. Forslaget er således i overensstemmelse med gældende lovgivning på dette område. 
            
            
               •Sammenhæng med Unionens politik på andre områder
            
            
               Forslaget vedrører sikkerhed og mobilitet inden for transport ad indre vandveje. Det ændrer direktiv (EU) 2017/2397 for så vidt angår anerkendelse af dokumenter fra tredjelande i overgangsperioden.
            
         
         
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Retsgrundlaget er artikel 91, stk. 1, i traktaten om Den Europæiske Unions funktionsmåde (TEUF).
            
            
               •Nærhedsprincippet 
            
            
               Formålet med forslaget er at ændre direktiv (EU) 2017/2397 i overensstemmelse med de ovenfor beskrevne formål. Det eneste middel, hvormed det tilstræbte mål kan opfyldes, er en EU-retsakt.
            
            
               •Proportionalitetsprincippet
            
            
               Det foreslåede direktiv anses for at være forholdsmæssigt afpasset, da det indeholder bestemmelser om en begrænset og nødvendig lovændring, der forventes at hindre forstyrrelser på arbejdsmarkedet og sørge for en sikker og effektiv sejlads på indre vandveje. Det går ikke videre, end hvad der er nødvendigt for at nå dette mål. 
            
            
               •Valg af retsakt
            
            
               Da formålet med dette forslag er at ændre direktiv (EU) 2017/2397, bør det have samme juridiske form. Et direktiv fra Europa-Parlamentet og Rådet er derfor det mest hensigtsmæssige retlige instrument.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               Ikke relevant, da forslaget ændrer eksisterende lovgivning. Desuden er anvendelsesområdet meget begrænset.
            
            
               •Høringer af interesserede parter
            
            
               Med henblik på feedback blev køreplanen for dette initiativ offentliggjort på webstedet om bedre regulering i en periode på fire uger. I betragtning af ændringens meget begrænsede omfang er der ikke behov for yderligere offentlig høring om forslaget. 
            
            
               •Indhentning og brug af ekspertbistand
            
            
               Den foreslåede foranstaltning har været genstand for juridiske og tekniske analyser i Kommissionen for at sikre, at den opfylder sit formål, samtidig med at den begrænses til, hvad der er strengt nødvendigt.
            
            
               •Konsekvensanalyse
            
            
               Der er ikke behov for en konsekvensanalyse, da der ikke findes væsentlige forskellige politiske løsningsmodeller ud over den foreslåede. Formålet med forslaget er at forlænge den nuværende situation i en begrænset periode.
            
            
               •Målrettet regulering og forenkling
            
            
               Ikke relevant.
            
         
         
            
               •Grundlæggende rettigheder
            
            
               Forslaget påvirker ikke udøvelsen eller beskyttelsen af de grundlæggende rettigheder.
            
            
               4.VIRKNINGER FOR BUDGETTET
            
            
               Ikke relevant.
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               Ikke relevant.
            
            
               •Forklarende dokumenter 
            
            
               Medlemsstaternes meddelelse om de gennemførelsesforanstaltninger, som forslaget vedrører, skal ikke ledsages af et dokument, der forklarer forholdet mellem ændringsdirektivets bestanddele og de tilsvarende dele af de nationale gennemførelsesinstrumenter. Kommissionen ser intet behov for et sådant dokument, da det ikke er påkrævet for de øvrige bestemmelser i direktiv (EU) 2017/2397. 
            
            
               ·Nærmere redegørelse for de enkelte bestemmelser i forslaget
            
            
               Ved artikel 1 tilføjes et nyt stk. 7 og 8 til artikel 38 i direktiv (EU) 2017/2397.
            
            
               Det nye stk. 7 i artikel 38 giver medlemsstaterne mulighed for fortsat at anerkende dokumenter fra tredjelande på grundlag af nationale krav, der er fastsat inden ikrafttrædelsen af direktiv (EU) 2017/2397 (16. januar 2018). Anerkendelsen er begrænset til de indre vandveje, der befinder sig inden for den pågældende medlemsstats område, og kan ikke finde anvendelse efter den 17. januar 2032. Anvendelsesområdet for denne overgangsforanstaltning må kun omfatte dokumenter, som er udstedt af et tredjeland inden skæringsdatoen (18. januar 2023). 
            
            
               Det nye stk. 8 i artikel 38 præciserer, at hvis det pågældende tredjeland udsteder nye certifikater til gengæld for de dokumenter, der er omfattet af overgangsordningerne, anerkendes disse nye certifikater kun på alle Unionens indre vandveje med forbehold af direktivets artikel 10, stk. 3, og forudsat at betingelserne for den ombytning, som tredjelandet anvender, er fundet identiske med dem, der er fastsat i direktivets artikel 38, stk. 1 og 3.
            
            
               2021/0039 (COD)
            
            
               Forslag til
            
            
               EUROPA-PARLAMENTETS OG RÅDETS DIREKTIV
            
            
               om ændring af direktiv (EU) 2017/2397 for så vidt angår overgangsforanstaltninger for anerkendelse af tredjelandscertifikater
            
            
               (EØS-relevant tekst)
            
            
               EUROPA-PARLAMENTET OG RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 91, stk. 1,
            
         
         
            
               under henvisning til forslag fra Europa-Kommissionen,
            
            
               efter fremsendelse af udkast til lovgivningsmæssig retsakt til de nationale parlamenter,
            
            
               under henvisning til udtalelse fra Det Europæiske Økonomiske og Sociale Udvalg
                  1
               , 
            
            
               under henvisning til udtalelse fra Regionsudvalget
                  2
               , 
            
            
               efter den almindelige lovgivningsprocedure, og
            
            
               ud fra følgende betragtninger:
            
            
               (1)Ved Europa-Parlamentets og Rådets direktiv (EU) 2017/2397
                  3
                fastsættes overgangsforanstaltninger for at sikre den fortsatte gyldighed af kvalifikationscertifikater, søfartsbøger og logbøger, der er udstedt inden udløbet af gennemførelsesperioden, og for at give faglærte besætningsmedlemmer en rimelig frist til at ansøge om et EU-kvalifikationscertifikat eller et andet certifikat, der er anerkendt som ækvivalent. Bortset fra de certifikater til sejlads på Rhinen, der er omhandlet i artikel 1, stk. 5, i Rådets direktiv 96/50/EF
                  4
               , finder disse overgangsforanstaltninger dog ikke anvendelse på kvalifikationscertifikater, søfartsbøger og logbøger, som er udstedt af tredjelande, og som medlemsstaterne i øjeblikket anerkender i henhold til nationale krav fastsat inden ikrafttrædelsen af direktiv (EU) 2017/2397.
            
            
               (2)I artikel 10, stk. 3, 4 og 5, i direktiv (EU) 2017/2397 fastsættes proceduren og betingelserne for anerkendelse af certifikater, søfartsbøger eller logbøger, der er udstedt af myndighederne i et tredjeland. 
            
            
               (3)Eftersom proceduren for anerkendelse af dokumenter fra tredjelande er baseret på en vurdering af certificeringssystemerne i det anmodende tredjeland og har til formål at afgøre, om udstedelsen af de certifikater, søfartsbøger eller logbøger, der er angivet i anmodningen, er underlagt krav, der er identiske med kravene i direktiv (EU) 2017/2397, er det usandsynligt, at anerkendelsesproceduren vil blive fuldført inden den 17. januar 2022.
            
            
               (4)For at sikre en gnidningsløs overgang til den ordning for anerkendelse af dokumenter fra tredjelande, der er fastsat i artikel 10 i direktiv (EU) 2017/2397, bør der vedtages overgangsforanstaltninger, som giver tredjelande den tid, der er nødvendig for, at de kan tilpasse deres krav til kravene i direktivet, og for at Kommissionen kan vurdere deres certificeringssystemer og, hvis det er relevant, vedtage en gennemførelsesretsakt i henhold til direktivets artikel 10, stk. 5. Disse foranstaltninger vil ligeledes sikre retssikkerheden for enkeltpersoner og erhvervsdrivende, der beskæftiger sig med transport ad indre vandveje. I lyset af disse mål bør skæringsdatoen for dokumenter fra tredjelande, der er omfattet af disse overgangsforanstaltninger, fastsættes under henvisning til fristen for gennemførelse af det nævnte direktiv forlænget med et år. 
            
            
               (5)For at sikre overensstemmelse med de overgangsforanstaltninger, der gælder for medlemsstaterne i henhold til artikel 38 i direktiv (EU) 2017/2397, bør overgangsforanstaltningerne for kvalifikationscertifikater, søfartsbøger og logbøger, som er udstedt af tredjelande, og som medlemsstaterne anerkender, ikke finde anvendelse efter den 17. januar 2032. Anerkendelsen af sådanne kvalifikationscertifikater, søfartsbøger og logbøger bør desuden begrænses til de af Unionens indre vandveje, der befinder sig i den pågældende medlemsstat.
            
            
               (6)For at sikre overensstemmelse med de overgangsforanstaltninger, der gælder for kvalifikationscertifikater udstedt af medlemsstaterne, bør det præciseres, at kvalifikationscertifikater udstedt af et tredjeland til gengæld for de certifikater, der er omfattet af overgangsordningerne, bør være gyldige på alle Unionens indre vandveje på betingelse af, at det pågældende tredjeland er blevet anerkendt i overensstemmelse med artikel 10, stk. 3, i direktiv (EU) 2017/2397, og at kravene til den ombytning, som det pågældende tredjeland anvender, er fundet identiske med dem, der er fastsat ved nævnte direktivs artikel 38, stk. 1 og 3, for så vidt angår medlemsstaterne.
            
            
               (7)Af hensyn til den juridiske klarhed og retssikkerheden for virksomheder og arbejdstagere, der beskæftiger sig med transport ad indre vandveje, bør direktiv (EU) 2017/2397 ændres. 
            
            
               (8)For at medlemsstaterne straks kan gå videre med gennemførelsen af de foranstaltninger, der er fastsat ved nærværende direktiv, bør det træde i kraft dagen efter offentliggørelsen i Den Europæiske Unions Tidende — 
            
            
               VEDTAGET DETTE DIREKTIV: 
            
            
               Artikel 1
            
            
               I artikel 38 i direktiv (EU) 2017/2397 tilføjes følgende som stk. 7 og 8:
            
            
               "7. Indtil den 17. januar 2032 må medlemsstaterne på grundlag af deres nationale krav, der er fastsat inden den 16. januar 2018, fortsat anerkende kvalifikationscertifikater, søfartsbøger og logbøger, som er udstedt af et tredjeland inden den 18. januar 2023. Anerkendelsen begrænses til de indre vandveje på den pågældende medlemsstats område. 
            
            
               8. Kvalifikationscertifikater, der er udstedt af et tredjeland til gengæld for de kvalifikationscertifikater, der er nævnt i stk. 7, er gyldige på alle indre vandveje i Unionen, jf. dog artikel 10, stk. 3, forudsat at betingelserne for den ombytning, som tredjelandet anvender, er fundet identiske med dem, der er fastsat i nærværende artikels stk. 1 og 3."
            
            
               Artikel 2
            
         
         
            
               1.Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 17. januar 2022. De meddeler straks Kommissionen disse love og bestemmelser.
            
            
               Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
            
            
               2.Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
            
            
               Artikel 3
            
            
               Dette direktiv træder i kraft dagen efter offentliggørelsen i Den Europæiske Unions Tidende.
            
            
               Artikel 4
            
            
               Dette direktiv er rettet til medlemsstaterne.
            
            
               Udfærdiget i Bruxelles, den […].
            
            
               
                  På Europa-Parlamentets vegne
                        På Rådets vegne
               
               
                  Formand
                        Formand
               
            
         
         
            
                  
                     (1)
                  
                        EUT C […] af […], s. […].
               
               
                  
                     (2)
                  
                        EUT C […] af […], s. […].
               
               
                  
                     (3)
                  
                        Europa-Parlamentets og Rådets direktiv (EU) 2017/2397 af 12. december 2017 om anerkendelse af erhvervskvalifikationer for sejlads på indre vandveje og om ophævelse af Rådets direktiv 91/672/EØF og 96/50/EF (EUT L 345 af 27.12.2017, s. 53).
               
               
                  
                     (4)
                  
                        Rådets direktiv 96/50/EF af 23. juli 1996 om harmonisering af betingelserne for erhvervelse af nationale bådførercertifikater for gods- og persontransport ad indre vandveje i Fællesskabet (EFT L 235 af 17.9.1996, s. 31).